Mobilis

Mobilis (angl. Mobile) – trečias pagal dydį miestas Alabamos valstijoje. 2010 metais mieste gyveno 195,111 žmonių. Miestą 1702 metais įkūrė prancūzų kolonistai, per pirmuosius 100 gyvavimo metų Mobilis priklausė Prancūzijai, Didžiajai Britanijai, bei Ispanijai. Pirmą kartą JAV dalimi miestas tapo 1813 metais, tačiau 1861 metais Alabamos valstijai atsiskyrus nuo JAV, Mobilis tapo Amerikos Valstijų Konfederacijos dalimi, konfederacijai žlugus 1865 metais miestas vėl tapo JAV dalimi. Miestas yra įsikūręs prie Mobilio upės ir Mobilio įlankos esančios šiaurinėje Meksikos įlankos dalyje. Mobilis yra vienintelis jūrų uostas Alabamos valstijoje, tad prekyba visuomet buvo svarbia ekonomine miesto dalimi. Dabar Mobilis yra dešimtas pagal dydį JAV uostas.